ଆକାର ପଟେଲଆକ୍ରମଣାତ୍ମକ ବକ୍ତବ୍ୟକୁ ନେଇ ପ୍ରତିକ୍ରିୟାହୀନ ରହୁଥିବା ଦେଶଗୁଡ଼ିକ ପ୍ରାୟତଃ ଉନ୍ନତି କରିବାର ସମ୍ଭାବନା ଅଧିକ ଥାଏ। ପ୍ରତିବର୍ଷ ମାନବ ସ୍ବାଧୀନତା ସୂଚକାଙ୍କ (ହ୍ୟୁମାନ୍ ଫ୍ରିଡମ୍ ଇଣ୍ଡେକ୍ସ)ର ଆକଳନ କରୁଥିବା କାଟୋ ଇନ୍ଷ୍ଟିଚ୍ୟୁଟ୍ ଏ ଦିଗରେ ସବୁଠୁ ମୁକ୍ତ ବା ସ୍ବାଧୀନ ଦେଶରୂପେ ସ୍ବିଜରଲାଣ୍ଡ, ନ୍ୟୁଜିଲାଣ୍ଡ, ଫିନ୍ଲାଣ୍ଡ, ନର୍ଓ୍ବେ, ଡେନ୍ମାର୍କ, ନେଦରଲାଣ୍ଡ ଓ ଇଂଲଣ୍ଡକୁ ବିବେଚନା କରିଛି।\nବାକ୍ ସ୍ବାଧୀନତା\t December 9th, 07:23 AM December 9th, 07:23 AM\nଆକ୍ରମଣାତ୍ମକ ବକ୍ତବ୍ୟକୁ ନେଇ ପ୍ରତିକ୍ରିୟାହୀନ ରହୁଥିବା ଦେଶଗୁଡ଼ିକ ପ୍ରାୟତଃ ଉନ୍ନତି କରିବାର ସମ୍ଭାବନା ଅଧିକ ଥାଏ। ପ୍ରତିବର୍ଷ ମାନବ ସ୍ବାଧୀନତା ସୂଚକାଙ୍କ (ହ୍ୟୁମାନ୍ ଫ୍ରିଡମ୍ ଇଣ୍ଡେକ୍ସ)ର ଆକଳନ କରୁଥିବା କାଟୋ ଇନ୍ଷ୍ଟିଚ୍ୟୁଟ୍ ଏ ଦିଗରେ ସବୁଠୁ ମୁକ୍ତ ବା ସ୍ବାଧୀନ ଦେଶରୂପେ ସ୍ବିଜରଲାଣ୍ଡ, ନ୍ୟୁଜିଲାଣ୍ଡ, ଫିନ୍ଲାଣ୍ଡ, ନର୍ଓ୍ବେ, ଡେନ୍ମାର୍କ, ନେଦରଲାଣ୍ଡ ଓ ଇଂଲଣ୍ଡକୁ ବିବେଚନା କରିଛି। ଏପରି ସ୍ବାଧୀନ ଦେଶ ତାଲିକାରେ ଇଣ୍ଡୋନେସିଆ ଓ ତୁର୍କୀ ତଳକୁ ଭାରତର ସ୍ଥାନ ରହିଛି ୧୦୩ ନମ୍ବରରେ। ତାଲିକାର ସବୁଠୁ ତଳେ ଅଛନ୍ତି ଆଙ୍ଗୋଲା, ବୁରୁଣ୍ଡି ଓ କଙ୍ଗୋ। ଯେଉଁ ଦେଶଗୁଡ଼ିକ ବାକ୍ ସ୍ବାଧୀନତାକୁ ଅନୁମତି ଦିଅନ୍ତି, ସେମାନେ ଧନୀ ହେବାର ସମ୍ଭାବନା ସବୁଠୁ ଅଧିକ। 'ରିପୋର୍ଟର୍ସ ଓ୍ବିଦାଉଟ୍ ବର୍ଡର୍ସ' ପ୍ରତିବର୍ଷ ବିଶ୍ୱ ପ୍ରେସ୍ ସ୍ବାଧୀନତା ସୂଚକାଙ୍କ ପ୍ରକାଶ କରେ। ଏଥିରେ କେଉଁ ଦେଶରେ ଗଣମାଧ୍ୟମକୁ କେତେ ସ୍ବାଧୀନତା ମିଳିଛି ତାହାର ଆକଳନ କରାଯାଇଥାଏ। ଏ ଦିଗରେ ସବୁଠୁ ଉପରେ ଥିବା ଦେଶଗୁଡ଼ିକ ହେଉଛି ନର୍ଓ୍ବେ, ସ୍ବିଡେନ୍, ନେଦରଲାଣ୍ଡ, ଫିନ୍ଲାଣ୍ଡ, ସ୍ବିଜର୍ଲାଣ୍ଡ, ଜାମାଇକା, ବେଲ୍ଜିୟମ୍, ନ୍ୟୁଜିଲାଣ୍ଡ, ଡେନ୍ମାର୍କ ଓ କୋଷ୍ଟାରିକା। ଏ କ୍ଷେତ୍ରରେ ଭାରତର ସ୍ଥାନ ପାକିସ୍ତାନ, ଚାଇନା ଓ ଅନ୍ୟ କେତେକ ଦେଶ ପରି ବହୁତ ତଳେ ରହିଛି, ଯେଉଁଠି ବାକ୍ ସ୍ବାଧୀନତା କେବଳ କଥାରେ ରହିଛି, କାମରେ ନୁହେଁ। ବାକ୍ ସ୍ବାଧୀନତା ସହ ଧନୀ, କ୍ଷମତାଶାଳୀ ଓ ଉନ୍ନତ ହେବାର ପ୍ରତ୍ୟକ୍ଷ ସମ୍ବନ୍ଧ ରହିଛି। ସାମ୍ବାଦିକ ଅଭିଜିତ୍ ଆୟାର ମିତ୍ର ଟୁଇଟରରେ ଓଡ଼ିଶା ସମ୍ପର୍କରେ ଆପତ୍ତିଜନକ ମନ୍ତବ୍ୟ ଦେବାରୁ ତାଙ୍କୁ ଅକ୍ଟୋବର ୨୩ ତାରିଖରେ ଗିରଫ କରି ଜେଲରେ ରଖାଗଲା। ଏହାପରେ ସେ ତାଙ୍କର ଭୁଲ୍ ସ୍ବୀକାର କଲେ ଓ ଭୁଲ୍ ମାଗିଲେ। ଓଡ଼ିଶା ବିଧାନସଭା ତାଙ୍କୁ କ୍ଷମା ଦେଇଦେଲା, ତଥାପି ବହୁ ବିଳମ୍ବରେ ଡିସେମ୍ବର ୬ ତାରିଖରେ ତାଙ୍କୁ ଜାମିନ ମିଳିଲା। ଭାରତୀୟ ଉପମହାଦେଶରେ ବାକ୍ ସ୍ବାଧୀନତା ଓ ଧର୍ମକୁ ନେଇ ଆମେ ପଛରେ ରହିଛୁ। ଅର୍ଦ୍ଧ ଶତାବ୍ଦୀ ତଳେ ଏ କ୍ଷେତ୍ରରେ ଲୋକଙ୍କର ଅଧିକ ସ୍ବାଧୀନତା ଥିଲା।\n୧୯୫୩ ମେ ୨୭ ତାରିଖରେ ପେରିୟାର ଭାବେ ଜଣାଶୁଣା ତାମିଲ ସଂସ୍କାରକ ଇ.ଭି. ରାମସ୍ବାମୀ ନାଇକର ତିରୁଚିରାପଲ୍ଲୀସ୍ଥିତ ଟାଉନହଲ ପଡ଼ିଆରେ ସର୍ବସାଧାରଣରେ ଏକ ଗଣେଶ ମୂର୍ତ୍ତିକୁ ଭାଙ୍ଗିଦେଲେ। ମୂର୍ତ୍ତିକୁ ଭାଙ୍ଗିବା ପୂର୍ବରୁ ହିନ୍ଦୁଧର୍ମର ଜାତିପ୍ରଥାକୁ ନେଇ ଉତ୍କ୍ଷିପ୍ତ ଥିବା ନାଇକର ଏହା କରିବା ପଛରେ ଥିବା ତାଙ୍କ ଉଦ୍ଦେଶ୍ୟ ବିଷୟରେ ନିଜ ବକ୍ତବ୍ୟରେ ପ୍ରକାଶ କରିଥିଲେ। ଏଥିରେ ଜନୈକ ଅପମାନିତ ହିନ୍ଦୁ ବୀରବଦ୍ରନ୍ ଚେଟ୍ଟିଆର ଧାରା ୨୯୫ ଓ ୨୯୫-ଏ ଅନୁଯାୟୀ ଏକ ମାମଲା ରୁଜୁ କଲେ। ଧାର୍ମିକ ମୂର୍ତ୍ତି ଭାଙ୍ଗିବା ଅପରାଧରେ ନାଇକରଙ୍କୁ ଦୁଇବର୍ଷ ଜେଲ ଦଣ୍ଡ ମିଳିବା କଥା। ଧାର୍ମିକ ବିଶ୍ୱାସକୁ ଆଘାତ ଦେବା ସହ ଉତ୍ତେଜନାମୂଳକ ବକ୍ତବ୍ୟ ଦେଇଥିବାରୁ ତାଙ୍କୁ ତିନିବର୍ଷର ଜେଲ ଦଣ୍ଡ ମିଳିବା କଥା।\nମାତ୍ର ତିରୁଚିରାପଲ୍ଲୀ ମାଜିଷ୍ଟ୍ରେଟ୍ ପ୍ରଥମ ଅଭିଯୋଗକୁ ଖାରଜ କରିଦେଲେ କାରଣ ତାଙ୍କ ମତରେ ଗଣେଶଙ୍କ ପରି ଦେଖାଯାଉଥିବା ଏକ ମାଟିର ମୂର୍ତ୍ତି କେବେହେଲେ ପବିତ୍ର ଓ ଧାର୍ମିକ ବସ୍ତୁ ଭାବେ ଗଣ୍ୟ ହୋଇପାରିବ ନାହିଁ। ଧାର୍ମିକ ବିଶ୍ୱାସକୁ ନେଇ ଉତ୍ତେଜନାମୂଳକ ଭାଷଣ ଦେବା ଅଭିଯୋଗରେ କିନ୍ତୁ ସେ ଧାରା ୨୯୫-ଏ ଅନୁଯାୟୀ ଦୋଷୀ ସାବ୍ୟସ୍ତ ହେବା କଥା। କିନ୍ତୁ ମାମଲା ରୁଜୁ କରିବା ଲାଗି ସରକାରଙ୍କ ଅନୁମୋଦନର ଆବଶ୍ୟକତା ଥିଲା। ସରକାର ଅନୁମୋଦନ ଦେଇ ନ ଥିବାରୁ ମାଜିଷ୍ଟ୍ରେଟ୍ ଦ୍ୱିତୀୟ ଅଭିଯୋଗଟିକୁ ମଧ୍ୟ ଖାରଜ କରିଦେଲେ। ମୂର୍ତ୍ତିଟି ତାଙ୍କର ବ୍ୟକ୍ତିଗତ ସମ୍ପତ୍ତି ଥିଲା ଯାହାକୁ ସେ ଭାଙ୍ଗିଛନ୍ତି ବୋଲି ଅଭିଯୋଗକାରୀ ସ୍ବୀକାର କଲେ। ଭାରତରେ ଏପରି ଘଟଣା ଘଟିଥିଲା ବୋଲି ଏବେ କଳ୍ପନା କରିହେବ ନାହିଁ। ଏକ ଦଳ ପାକିସ୍ତାନୀ ଖ୍ରୀଷ୍ଟିଆନଙ୍କ କହିବା ଅନୁସାରେ ୧୯୨୭ରୁ ୧୯୮୬ ମଧ୍ୟରେ ଅବିଭକ୍ତ ଭାରତ ଓ ପାକିସ୍ତାନରେ ଏଭଳି ଈଶ୍ୱର-ନିନ୍ଦା ଜନିତ ମାତ୍ର ୭ଟି ମାମଲା ରୁଜୁ ହୋଇଥିଲା। ପାକିସ୍ତାନର ଜାତୀୟ ନ୍ୟାୟ ଓ ଶାନ୍ତି କମିଶନର କହିବା ଅନୁସାରେ ୧୯୮୬ ପରେ ୧,୦୫୮ଟି ଈଶ୍ୱର-ନିନ୍ଦା (ବ୍ଲାସ୍ଫେମି) ମାମଲା ରୁଜୁ ହୋଇଛି।\nତା'ହେଲେ ୧୯୮୬ରେ କ'ଣ ବଦଳିଗଲା? ଏପରି ଧର୍ମନିନ୍ଦୁକମାନଙ୍କ ପାଇଁ ପାକିସ୍ତାନ ମୃତ୍ୟୁଦଣ୍ଡ ଦିଆଯାଇପାରିବ ବୋଲି ଆଇନ ପ୍ରଣୟନ କଲା। ଏହା ପୂର୍ବରୁ ଭାରତ ଓ ପାକିସ୍ତାନରେ ଏ ସମ୍ପର୍କରେ ଆଇନ ସମାନ ଥିଲା। ଦଣ୍ଡ କଠିନ ହେବା ପରେ ମନଇଚ୍ଛା ଅଭିଯୋଗମାନ ଆସିବାକୁ ଲାଗିଲା। ଉକ୍ତ ଅଭିଯୁକ୍ତମାନଙ୍କ ମଧ୍ୟରେ ୪୫୬ ଜଣ ଅହମଦିଆ ମୁସଲମାନ, ୪୪୯ ଜଣ ମୁସଲମାନ, ୧୩୨ ଜଣ ଖ୍ରୀଷ୍ଟିଆନ ଓ ୨୧ ଜଣ ହିନ୍ଦୁ ଅଛନ୍ତି। ପାକିସ୍ତାନ ଜନସଂଖ୍ୟାର ମାତ୍ର ଚାରି ପ୍ରତିଶତ ଥିବା ଅଣମୁସଲମାନଙ୍କ ବିରୋଧରେ ୫୭ ପ୍ରତିଶତ ଅଭିଯୋଗ ରହିଛି। ଏଥିରୁ ଜଣାପଡ଼ୁଛି ଯେ, ଦୁର୍ବଳ ଭିନ୍ନ ଧର୍ମାବଲମ୍ବୀଙ୍କୁ ଟାର୍ଗେଟ୍ କରିବା ପାଇଁ ଏହି ଆଇନର ଦୁରୁପଯୋଗ କରାଯାଉଛି। ଆଉ ଗୋଟିଏ କଥା ହେଉଛି, ଅଧିକାଂଶ ମାମଲା ପାକିସ୍ତାନର ପଞ୍ଜାବ ପ୍ରଦେଶରେ ଦାଏର କରାଯାଇଛି। ଏହି ପ୍ରଦେଶର ଖ୍ରୀଷ୍ଟିଆନ ମହିଳା ଆସିଆ ବିବିଙ୍କ ବିରୋଧରେ ମୃତ୍ୟୁଦଣ୍ଡ ଘୋଷଣା କରାଯାଇ ସେ ଅନେକ ବର୍ଷ ଜେଲରେ ରହିବା ପରେ ତାଙ୍କୁ ସୁପ୍ରିମ୍କୋର୍ଟ ଦୋଷମୁକ୍ତ କରିଛନ୍ତି।\nଏଥିରୁ ସ୍ପଷ୍ଟ ଯେ, ବାକ୍ ସ୍ବାଧୀନତା ଓ ଧର୍ମକୁ ନେଇ ଆମେ ବହୁତ ପଛରେ ରହିଛୁ। ତାହା ଏକ ଦେଶ ହିସାବରେ ମଧ୍ୟ ଆମକୁ ପଛରେ ପକାଇଦେଉଛି, ଯାହା ପୂର୍ବୋକ୍ତ ସୂଚକାଙ୍କଗୁଡ଼ିକରୁ ଜଣାପଡ଼ୁଛି। ମିତ୍ର କ'ଣ କହିଲେ ତାହା ଯେତିକି ଗୁରୁତ୍ୱପୂର୍ଣ୍ଣ ନୁହେଁ, ସେ ନିଜର ଦୋଷ ସ୍ବୀକାର କଲେ ତାହା ହେଉଛି ଗୁରୁତ୍ୱପୂର୍ଣ୍ଣ। ବାକ୍ ସ୍ବାଧୀନତା ସେତେବେଳେ ଯାଇ ସାର୍ଥକ ହୋଇପାରିବ, ଯେତେବେଳେ କାହାର ଅପମାନଜନକ ବକ୍ତବ୍ୟକୁ ଆମେ ସହ୍ୟ କରିପାରିବୁ। ତା' ନ ହେଲେ ସେଭଳି ସଂକୁଚିତ ବାକ୍ ସ୍ବାଧୀନତାର ମୂଲ୍ୟ କିଛି ନାହିଁ।
